## Ivace+i Energia destina cinc milions d’euros per a donar suport a 152 projectes d’autoconsum elèctric en règim de comunitats d’energia

*** Este tipus de comunitats permeten que la ciutadania i empreses es puguen organitzar produir, autoconsumir, gestionar i emmagatzemar la seua pròpia energia**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme, que dirigix Marián Cano, destinarà un total de cinc milions d’euros per a donar suport a 126 projectes d’instal·lacions d’autoconsum d’energia elèctrica en comunitats d’energies renovables.

Ivace+i Energia dona suport fins al 45 % del cost dels projectes de les instal·lacions d’autoconsum d’energia elèctrica, a partir d’energies renovables o energies residuals, en règim de comunitats d’energies renovables, amb un màxim de 200.000 euros per projecte.

Es tracta d’una línia, tal com ha explicat el director general d’Energia Manuel Argüelles, dirigida a “qualsevol comunitat d’energies renovables o comunitat energètica, ajuntaments, així com a les comunitats de propietaris i cooperatives”.

La totalitat de les iniciatives que rebran suport són per a la implantació d’instal·lacions solars fotovoltaiques i la majoria d’estes, 99, es preveu dur a terme en la província de València. Per a desenrotllar estes iniciatives Ivace+i destinarà 2,9 milions d’euros i la seua execució aportarà al sistema una potència de 6,6 megawatts (MW) d’origen renovable.

A Alacant està previst desenrotllar 32 projectes amb una potència de 2,7 MW i per a la seua posada en marxa comptaran amb una ajuda pròxima a 1,3 milions d’euros i finalment, la província de Castelló aglutina 21 projectes que sumen 1,2 MW de potència elèctrica, per als quals es destinaran 680.000 euros.

A través de les comunitats energètiques, ha explicat el titular d’Energia, la ciutadania i les empreses “es convertixen en part activa del sistema”, ja que es poden organitzar per a “produir, autoconsumir, gestionar i emmagatzemar la seua pròpia energia, generant beneficis energètics, mediambientals, econòmics i socials als seus membres o a les localitats a on es duga a terme la seua activitat”.

Per al titular d’Energia, les comunitats energètiques locals són un element important en la transició energètica perquè constituïxen una “peça essencial per a aconseguir la descentralització i democratització dels sistemes energètics”.

Les comunitats d’energia, al seu juí, i l’autoconsum tant individual com col·lectiu “impliquen canvis profunds en el model energètic” i el seu desenrotllament en les empreses “repercutix directament en la millora de la seua competitivitat i, en el cas de les cases, ajuda a l’estalvi en la factura d’energia”.

**Característiques del programa**

Ivace Energia subvenciona fins a un 45 % del cost de les instal·lacions d’energia solar fotovoltaica, per a la generació i autoconsum col·lectiu. No obstant això, la intensitat de l’ajuda podrà incrementar-se en fins a 10 punts percentuals en el cas de les mitjanes empreses, i en fins a 20 punts percentuals per a les xicotetes empreses, ajuntaments, entitats públiques i institucions sense ànim de lucre.

Es considera comunitat energètica renovable l’entitat jurídica que es base en una participació oberta i voluntària, autònoma i efectivament controlada pels seus membres, situada en les proximitats dels projectes propietat de l’agrupació, que siguen persones físiques, pimes o autoritats locals, inclosos els municipis, i que desenrotlle projectes d’energies renovables, eficiència energètica i/o mobilitat sostenible.

La finalitat de l’activitat de l’agrupació ha de ser proporcionar beneficis mediambientals, econòmics o socials als seus membres o a les zones locals a on opera, en compte de guanys financers.

Fecha: 08/03/2025